b'\n_START_ARTICLE_\nSpodnja \xc4\x8deljustnica\n_START_PARAGRAPH_\nSpodnja \xc4\x8deljustnica (latinsko mandibula) je najve\xc4\x8dja kost obraznega dela lobanje in edina premi\xc4\x8dna kost glave. Sprednji del je telo (corpus), ki je podkvaste oblike. V \xc4\x8deljustnem kotu (angulus mandibulae) prehaja na vsaki strani v \xc4\x8dejustno vejo (ramus mandibulae)._NEWLINE_\xc4\x8celjustno telo ima spodaj masivni del ali bazo (basis mandibulae) in zgornji o\xc5\xbeji zobni del (pars alveolaris) v katerega so vsajeni zobje. Na zunanji strani baze je spredaj trikotna izboklina, vrh je protuberantia mentalis, stranska vogala pa sta zadebeljena v tuberculum mentale. Stransko od gr\xc4\x8dic je bradna odprtina (foramen mentale), kjer se odpira \xc4\x8deljustni kanal._NEWLINE_\xc4\x8celjustna veja se v \xc4\x8deljustnem kotu strmo obrne navzgor. Na zunanji strani opisujemo gr\xc4\x8davino (tuberisitas masseterica), kjer se nara\xc5\xa1\xc4\x8da mi\xc5\xa1ica \xc5\xbevekalka (m. masseter). V sredini veje na notranji strani je \xc4\x8deljustna odprtina (foramen mandibulae), ki je vhod v mandibularni kanal (canalis mandibulae). Mandibularni kanal poteka skozi bazo in vsebuje \xc5\xbeile in \xc5\xbeivce za spodnje zobe. \xc4\x8celjustna veja se navzgor cepi na dva odrastka, ki ju lo\xc4\x8di zareza (incisura mandibulae). Na spodnji koni\xc4\x8dasti odrastek (processus coronoideus) se nara\xc5\xa1\xc4\x8da sen\xc4\x8dna mi\xc5\xa1ica (m. temporalis). Zadnji odrastek (processus condylaris) ima glavico (caput mandibulae), ki artikulira z jamico in tuberkuluma na sen\xc4\x8dnici. Kondilarni odrastek s \xc4\x8deljustno vejo povezuje vrat.'